PRATITE TIJEK DOGA\u0110AJA:

14.45 -\u00a0Predsjednik Hrvatskog sabora, koji je i pokrovitelj, istaknuo je kako su se i ove godine okupili na ovom svetom mjestu da se poklone \u017ertvama stra\u0161nih zlo\u010dina i \u010dlanovima njihovih obitelji, da im izraze najiskreniju su\u0107ut, razumijevanje i priznavanje njihovih patnji.

\u00a0\"Okupili smo se ovdje da se podsjetimo, ali i da jo\u0161 jednom potvrdimo na\u0161u obavezu i odgovornost \u010duvanja istine i aktivnog suprotstavljanja svim oblicima totalitarne vladavine\", rekao je Jandrokovi\u0107, podsjetiv\u0161i da je na Bleibur\u0161kom polju i u kolonama smrti, na Kri\u017enim putovima, dogodila stra\u0161na stradanja.

14.30 -\u00a0Na spomen misi u subotu na Bleibur\u0161kom polju za sve ubijene razoru\u017eane hrvatske vojnike i civile na Bleiburgu i Kri\u017enom putu, \u0111akova\u010dko-osje\u010dki nadbiskup \u0110uro Hrani\u0107 poru\u010dio je kako se spomen na one koji su nevino stradali nikada ne smije zaboraviti, pozvao je na istra\u017eivanje cjelovite istine o \u017ertvama i po\u010diniteljima nasilja, ali i na pra\u0161tanje.

13.19 -\u00a0Komemoracija \u0107e se nastaviti obra\u0107anjem visokih uzvanika, predstavnika pokrovitelja i organizatora te polaganjem vijenaca kod Spomenika \u017ertvama Bleiburga i kri\u017enih putova. U ime Hrvatskog sabora na komemoraciji \u0107e se nazo\u010dnima obratiti predsjednik Sabora Gordan Jandrokovi\u0107. Govorit \u0107e i predstavnici Po\u010dasnog Bleibur\u0161kog voda i suprokrovitelji komemoracije Hrvatski narodni sabor BiH. \u00a0U 14,10 sati bit \u0107e polaganje vijenaca.

13.05 - Organizatori procjenjuju da je na komemoraciji oko 15.000 ljudi. Ka\u017eu da je iz Hrvatske i BiH stiglo oko 100 autobusa, a iz ostatka Europe oko 50.

12.50 -\u00a0Sredi\u0161njoj komemoraciji nazo\u010dni su i potpredsjednik Sabora Milijan Brki\u0107 te saborski zastupnici Miro Kova\u010d, Ivica Mi\u0161i\u0107, Josip \u0110aki\u0107, Ivan \u0160ipi\u0107 i Zlatko Hasanbegovi\u0107, kao i \u00a0predstavnici udruga, vjerskog \u017eivota i obitelji \u017ertava.

12.30 -\u00a0Na pitanje novinara o tome \u0161to misli za\u0161to premijer Andrej Plenkovi\u0107 nije prisutan, Zlatko Hasanbegovi\u0107 poru\u010dio je da to treba pitati premijera. O zabrani usta\u0161kog znakovlja rekao je da on ne vidi nikakvo zabranjeno znakovlje osim \"jedne vojske\".

12.15 -\u00a0Komemoracija je zapo\u010dela molitvom na groblju Unterloibach, odakle je procesija krenula prema oltarnom prostoru na Bleibur\u0161kom polju. Sredi\u0161nje misno slavlje posve\u0107eno \u017ertvama Bleibur\u0161ke tragedije i hrvatskog Kri\u017enog predvodi \u0111akova\u010dko-osje\u010dki nadbiskup \u0110uro Hrani\u0107.

Ubijeno blizu 20.000 ljudi

Prema napisu na plo\u010di, u svibnju 1945. jugoslavenske oru\u017eane snage u Tezenskoj \u0161umi kod Maribora pobile su izme\u0111u 15 i 20 tisu\u0107a pripadnika oru\u017eanih snaga nekada\u0161nje NDH i civila, ve\u0107inom hrvatske narodnosti, koji su zarobljeni pri poku\u0161aju bjega\u00a0u Austriju.\u00a0

Pokopani su bili u 3,5 km dugom protutenkovskom rovu, koji je bio iskopan kroz \u0161umu\u00a0izme\u0111u Drave i i ceste\u00a0Celje - Maribor. Pri gradnji autoceste u\u00a0travnju 1999. na dijelu nakada\u0161njeg protutenkovskog rova u du\u017eini od 70 metara, iskopani su ostaci 1179 \u017ertava, koji su u\u00a0srpnju 1999. polo\u017eeni u kosturnicu na novom mariborskom groblju u Dobrovi.\u00a0

U neposrednoj blizini kosturnice pokopanu pro\u0161log listopada ostaci oko 800 \u017ertava Hude jame kod La\u0161kog.

Izaslanstvo je nastavilo put prema Bleibur\u0161kom polju u Austriji, gdje \u0107e se pod pokroviteljstvom Hrvatskoga sabora odr\u017eati Sredi\u0161nja komemoracija Bleibur\u0161ke tragedije.

Predstavnik organizatora, Po\u010dasnog bleibur\u0161kog voda, rekao je ranije da se komemoracija odr\u017eava svake godine od 1953., a u posljednjih 25 godina, od samostalnosti Hrvatske, za vrijeme SDP-ove ve\u0107ine, vlast je polagala cvije\u0107e, ali je bila povukla pokroviteljstvo Hrvatskog sabora.